Aarhus Universitet

Aarhus Universitet (fork.: AU, eng.: Aarhus University) er Danmarks næststørste universitet målt på antal studerende, og det næstældste (fjerde ældste, hvis man medregner DTU og CBS). Universitetet blev grundlagt i 1928 i Aarhus og har i dag omkring 32.800 bachelor- og kandidatstuderende, hvortil kommer flere tusinde ph.d.- og deltidsstuderende. Universitetet rangerer som nummer 85 i verden på Shanghai-ranglisten (en) (2025) og er medlem af de europæiske universitetsalliancer Circle U. European University Alliance, Coimbra Group (en) og Utrecht Network (en). Universitetet er organiseret i fem fakulteter (Arts, Natural Sciences, Technical Sciences, Health, og Business and Social Sciences), 32 institutter samt flere grundforskningscentre. Siden 2013 har fysikeren lic.scient. Brian Bech Nielsen været AU’s rektor. Aarhus Universitet er et campus-universitet, primært beliggende omkring Universitetsparken og Universitetsbyen, men har også andre lokationer i Aarhus samt afdelinger i andre dele af Danmark. Universitetet har tilknytning til tre nobelprismodtagere: Jens Christian Skou i kemi (1997), samt Trygve Haavelmo (1989) og Dale Mortensen i økonomi (2010). Universitetet og dets campus blev i Times Higher Educations placeret som nummer 5 over Europas smukkeste universiteter (2023). Historie Aarhus Universitet er oprettet i 1928 som et privat initiativ under navnet Universitetsundervisningen i Jylland. Ved indvielsen den 11. september 1928 startede 78 studerende. I 1933 byggedes en bygning for humaniora. I 1934 fik det humanistiske fakultet statsanerkendelse, statsstøtte og eksamensret. Indtil da skulle man til København for at færdiggøre studierne. I 1936 blev et økonomisk og et juridisk fakultet oprettet. I 1942 blev Det Teologiske Fakultet oprettet, og Det Naturvidenskabelige Fakultet blev oprettet i 1954. Universitetet var privatejet frem til 1970, hvor staten gik ind i ejerskabet. Under krigen havde Gestapo sit jyske hovedkvarter på universitetet, nærmere betegnet i Kollegierne IV og V ved Langelandsgade. Efter anmodning fra modstandsbevægelsen gennemførte Royal Air Force et angreb den 31. oktober 1944. Ved angrebet blev hovedbygningen svært beskadiget, og de to kollegiebygninger blev helt ødelagt. Arkitekten C.F. Møller blev begravet under ruinerne af hovedbygningen, men blev efter nogle timer hjulpet ud og slap uden mén. Ikke alle arbejdere på byggeriet undgik angrebet. I hovedbygningen er opsat en mindetavle for de 10 arbejdere, der omkom under angrebet samt for de to arbejdere, der omkom 22. september 1941 under forberedelserne til opførelsen af hovedbygningen. I 1938-1952 husede Aarhus Universitet Danmarks første professor i sociologi, Theodor Geiger, og i 1997 professor Jens Christian Skou, som modtog Nobelprisen i kemi i 1997 for opdagelsen af Natrium-kalium-pumpen. Økonomen Dale. T. Mortensen var tilknyttet universitetet som gæsteprofessor og befandt sig på universitetet, da han modtog opkaldet om, at han havde modtaget Nobelprisen i økonomi i 2010. Series rectorum siden 1929 Den nuværende rektor er nr. 25 i rækken: (formand for Lærerforsamlingen) professor i filosofi, dr.phil. Kort K. Kortsen 1929 – 31 (formand for Lærerforsamlingen) docent i germansk filologi (professor 1934), dr.phil. Christen Møller 1931 – 33 (formand for Lærerforsamlingen) docent i nordiske sprog (professor 1934), Peter Skautrup 1932 – 34 (formand for Lærerforsamlingen) professor i nordisk filologi, dr.phil. Ernst Frandsen 1934 – 35 professor i fysik, dr.phil. E. Buch Andersen 1936 – 37 professor i romansk filologi, dr.phil. Andreas Blinkenberg 1937 – 40 professor i kemi, dr.phil. Hakon Lund 1940 – 41 professor i retsvidenskab, dr.jur. Carl Rasting 1941 – 43 professor i ny testamente, dr.theol. Johannes Munck 1943 – 45 professor i slavisk filologi, dr.phil. Ad. Stender-Petersen 1945 – 47 professor i intern medicin, dr.med. Cai Holten 1947 – 49 professor i klassisk filologi, dr.phil. Franz Blatt 1949 – 51 professor i retsvidenskab, dr.jur. Knud Illum 1951 – 53 professor i nordisk filologi, dr.h.c. Peter Skautrup 1953 – 55 professor i patologisk anatomi, dr.med. Willy Munck 1955 – 59 professor i germansk filologi, dr.phil. Heinrich Bach 1959 – 63 professor i semitisk filologi, dr.phil. Erling Hammershaimb 1963 – 67 professor i musikvidenskab, dr.phil. Søren Sørensen 1967 – 71 professor i matematik, cand.mag. Svend Bundgaard 1971 – 76 professor i statskundskab, dr.phil. Erik Rasmussen 1976 – 77 professor i fysik, mag.scient og cand.mag. Carl F. Wandel 1977 – 83 lektor i kirkehistorie (professor fra 2002), dr.phil. Henning Lehmann 1983 – 2002 lektor i statskundskab, cand.mag. Niels Chr. Sidenius 2002 – 05 mag.scient. i biologi Lauritz B. Holm-Nielsen 2005 – 13 professor i fysik, lic.scient. Brian Bech Nielsen 2013 – Fusioner efter år 2000 I 2007 gennemgik Aarhus Universitet en større fusionsproces, hvor fire institutioner blev en del af universitetet: Danmarks Jordbrugsforskning (grundlagt 1883 som Landøkonomisk Forsøgslaboratorium), Danmarks Miljøundersøgelser (dannet 1989), Handelshøjskolen i Aarhus (grundlagt 1939 under Den Jydske Handelshøjskole, på engelsk kendt som Aarhus School of Business). Samt Danmarks Pædagogiske Universitetsskole (dannet ved en fusion i 2000) i København. I 2012 fulgte Ingeniørhøjskolen Aarhus Universitet i Herning med i universitetet. Arkitektur Universitetets bygninger er anerkendt for deres arkitektoniske kvalitet, bl.a. ved optagelse i Kulturministeriets kanon i 2006 som et af de tolv mest betydningsfulde arkitektoniske værker i Danmarks kulturhistorie. Anlægget er fra starten planlagt efter 1. præmieprojektet i konkurrencen om universitetet i 1931 udført af arkitekterne Kay Fisker, C.F. Møller og Povl Stegmann sammen med havearkitekten C.Th. Sørensen. De første bygninger, der stod klar i 1933, er tegnet af disse. Senere bygninger er opført i samme stil, med C.F. Møller som arkitekt. Udseendet skyldes blandt andet, at Forenede Jydske Teglværker støttede universitetsprojektet med en million gule mursten. Universitetets hovedbygninger er samlet i og omkring morænelandskabet Universitetsparken, der gennem årene er blevet udvidet betydeligt. De karakteristiske gulstensbygninger, hvoraf flere har facader tilgroet med vedbende, danner i samspil med den kuperede park et campus, der har opnået international berømmelse. Universitetsparken rummer et samlet etageareal på 246.000 m². I Universitetsparken finder man desuden Steno Museet, Naturhistorisk Museum, Antikmuseet, samt Det Kgl. Bibliotek - Aarhus (det tidligere Statsbibliotek, der den 1. januar 2017 fusionerede med Det Kongelige Bibliotek under navnet Det Kgl. Bibliotek) samt kollegier. Tidligere havde også Aarhus Kunstmuseum til huse i området. Universitetsbyen Universitetsbyen er en ny del af Aarhus Universitets campus, beliggende på den tidligere grund for Aarhus Kommunehospital på Nørrebrogade. Da FEAS i 2016 købte grunden, begyndte en transformation i tæt samarbejde med AU fra hospital til moderne universitetscampus, og i 2026 stod Universitetsbyen klar som en rød pendant til den gule Universitetspark. På 115.000 kvadratmeter smelter forskning, uddannelse, iværksætteri og erhvervsliv sammen i et bykvarter, der binder universitetet og Aarhus tættere sammen. Fakulteter Aarhus Universitet har siden 1. januar 2020 været inddelt i fem store fakulteter: Natural Sciences - dannet ved en opdeling af det tidligere Faculty of Science and Technology. Technical Sciences - dannet ved en opdeling af det tidligere Faculty of Science and Technology. Arts – dannet ved en sammenlægning af Det Humanistiske Fakultet, Det Teologiske Fakultet og Danmarks Pædagogiske Universitetsskole. School of Business and Social Sciences – dannet ved en sammenlægning af Det Samfundsvidenskabelige Fakultet og Handelshøjskolen. Siden 2015 markedsført som Aarhus BSS. Health – dannet ved en omdannelse af Det Sundhedsvidenskabelige Fakultet. AU Incubator Aarhus Universitet støtter iværksætteri blandt studerende og forskere gennem flere initiativer. i 2020 åbnede universitetet iværksætterhuset The Kitchen beliggende i Universitetsbyen. The Kitchen fungerer som hub for studerende og forskere, der ønsker at udvikle forretningsidéer og starte virksomheder. Universitetet tilbyder desuden støtteordningerne AU Launch, som yder finansiering til tidlige startups, og AU Connect, som kobler forskere med private og offentlige virksomheder. Internationalt renommé Aarhus Universitet er de seneste år generelt gået frem på de vigtigste internationale universitetsranglister. Blandt mere end 17.000 universiteter på verdensplan rangerer universitetet højt på flere af de vigtigste internationale universitetsranglister. Aarhus Universitets placering på ranglisterne Aarhus Universitet er medlem af Coimbra Group, et netværk af europæiske forskningsuniversiteter, i hvilken bl.a. Uppsala Universitet, Katholieke Universiteit Leuven, Université catholique de Louvain og Trinity College er medlemmer. Studenterforeninger Der findes talrige studenterforeninger på Aarhus Universitet. Nogle foreninger er tværgående og åbne for alle studerende på universitetet, herunder Studenterrådet, Grønt AU og Konservative Studenter, repræsenterer de studerendes rettigheder både indenfor universitetet og overfor politikerne. Andre foreninger er forankret i specifikke fakulteter eller uddannelser og arrangerer faglige og sociale arrangementer,. Det er ligeledes studenterforeningerne som drive fredagsbarerene. Alumni og andre personer tilknyttet Aarhus Universitet H.M. Kong Frederik X, Danmarks konge. H.M. Dronning Margrethe II, Danmarks dronning 1972-2024. K.E. Løgstrup, dansk filosof og teolog. Én af de fire Aarhusteologer. Jens Christian Skou, dansk fysiolog, modtager af Nobelprisen i kemi 1997. Poul Schlüter, Danmarks statsminister 1982-1993. Jørgen Leth, dansk filminstruktør, forfatter og sportsjournalist, kendt for dokumentarfilmene Det perfekte menneske (1967) og En forårsdag i helvede (1977). Bjarne Stroustrup, dansk datalog og opfinder af programmeringssproget C++ Anders Fogh Rasmussen, dansk politiker, Danmarks statsminister 2001-2009. NATO's generalsekretær 2009-2014. Steffen Brandt, dansk musiker. Lene Hau, dansk fysiker, Harvard-professor, kendt for at bremse lysets hastighed. Bodil Jørgensen, dansk skuespillerinde. Bjørn Lomborg, dansk forfatter og politolog. Nicolai Wammen, dansk politiker, finansminister 2019-2026 og Justitsminister fra 2026. Tidligere borgmester i Aarhus Kommune fra 2005-2011. Lokaliteter Aarhus Universitet har undervisning og forskning flere steder i Danmark. Undervisning Aarhus (hovedsæde) – Universitetsparken, Universitetsbyen, Aarhus Universitetshospital (Skejby), Ole Rømer Observatoriet og Moesgård Museum. Herning – AU Herning. København (Emdrup) – Danmarks institut for Pædagogik og Uddannelse, tidligere kendt som Danmarks Pædagogiske Universitetsskole. Viborg - AU Viborg Desuden lokationer i Roskilde og Flakkebjerg Forskning Aarhus (hovedsæde) – Universitetsparken, Universitetsbyen, Katrinebjerg, Aarhus Universitetshospital, Ole Rømer Observatoriet og Moesgård Museum Askov – Askov Forsøgsstation. Emdrup (København) - Danmarks institut for Pædagogik og Uddannelse Flakkebjerg – AU Flakkebjerg Foulum – AU Foulum. Herning – Forretningsudvikling og teknologi Jyndevad – Jyndevad Forsøgsstation Roskilde – Institut for Miljøvidenskab og Institut for Bioscience. Rønbjerg – Marinbiologisk Station. Sandbjerg – Sandbjerg Gods. Viborg – AU Viborg Ud over ovenstående lokaliteter råder Aarhus Universitet også over forskningsskibet Aurora. Referencer Se også Et Andet Universitet Skuddramaet på Aarhus Universitet Indvielsen af Aarhus Universitet 1933 - dansk dokumentarfilm fra 1933 Eksterne henvisninger Aarhus Universitet Handelshøjskolen, Aarhus Universitet Danmarks Miljøundersøgelser, Aarhus Universitet (Roskilde) Arkiveret 5. november 2004 hos Wayback Machine Danmarks Pædagogiske Universitetsskole, Aarhus Universitet (København) Aarhus Universitet, Handels- og IngeniørHøjskolen (Herning) Artikel om Aarhus Universitet på AarhusWiki.dk